Daria.no - Bonham Carter falt av bordet i duell
Bonham Carter falt av bordet i duell
(30.05.2011, sist oppdatert 30.05.2011)
Helena Bonham Carter fikk seg en smertefull lærepenge da hun spilte inn andre del av den kommende Harry Potter-filmen.
Hun skulle slåss oppå bordet mot Julie Walters, i en dramatisk duellscene. Etterpå var begge to ferdige, sier hun til filmbladet Empire:
- Man bør varme opp før man slåss med sverd. Det fant Julie og jeg ut da vi duellerte mot hverandre. Vi var helt slått ut etterpå. Å duellere baklengs på et bord uten å falle av er vanskelig. Og det gjorde jeg, selvsagt!
De to britiske stjerneskuespillerne spiller dødelige fiender i «Harry Potter og Dødstalismanene: Del 2», som slippes i juli. Bonham Carter spiller dødseteren Bellatrix Lestrange, slik hun første gang gjorde i 2007-filmen med «Føniksordenen» som tema, mens Walters som vanlig er å se som Molly Wiltersen, Ronnys mor.
De gjorde sine egne stunts, og medskuespiller Mark Williams - som spiller Mollys ektemann Arthur - fastslår:
- De kunne solgt billetter til innspillingen av den scenen. Det ene øyeblikket skravlet de med hverandre utenfor, og det neste øyeblikket kuttet de hverandre i fillebiter. Det var strålende!
(©NTB)

Teksten er hentet fra Daria.no, www.daria.no